
Закриха обществените трапезарии
От 30 април се закриха обществените трапезарии за социално слаби, открити на 1 декември 2009  г. В България проектите за разкриване на социални трапезарии се реализираха на територията на  27 области и София-град в 135 общини. От възможността за получаването на топъл обяд се  възползваха 11185 души.

Бюджетът за кухните, в които социално слаби хора се хранят, се изчерпа. На помощ първо  беше призован бизнесът, после Българската православна църква. Сега министерството се обръща  към обикновените хора да помогнат, за да продължи раздаването на безплатна храна за крайно  нуждаещите се.

"За момента, това е, което може да се направи. Няма защо да се лъжем. Не случайно подемаме  тази кампания и молим хората да помогнат. Онези, които са в състояние да направят това.  Онези, които могат да отделят от собствения си залък”, каза Надя Василева, от "Обществени  трапезарии” към МТСП. 

Всички, които желаят да помогнат, могат да изпратят есемес на номер 1255 за всички мобилни  оператори.

Проектът вероятно ще продължи да съществува от 1 ноември 2010 г. Някои общини, които  намерят средства ще могат да реализират инициативата и през лятото.

СВЕТОВНАТА ОБЩНОСТ НА ГЛУХИТЕ Е ОБЕДИНЕНА И НЕДЕЛИМА 

От 23 до 26 март 2010 година се проведе редовното заседание на Борда на Световната федерация на глухите. Домакин на срещата беше Турския съюз на глухите, а заседанията бяха в град Истанбул. В работата на форума освен членовете на Борда на СФГ, начело с неговия председател г-н Марку Йокинен, участва и Почетният член на Световната федерация на глухите г-н Васил Панев. Поканени бяха и г-жа Берлингд Стефансдотир, президент на Европейския съюз на глухите, г-н Марк Уитли, изпълнителен директор на ЕСГ, както и г-н Еркюмент Танриверди, председател на организацията  на глухите в Турция. Разгледани бяха въпроси, свързани с текущата работа на Световната федерация през изминалата година. Особено внимание бе отделено на подготовката за провеждането на ХVІ Световен конгрес на СФГ, който ще се състои през 2011 година в Южна Африка.

16-ТИ НАЦИОНАЛЕН ПРОЛЕТЕН БАЛ, С КОНКУРС ЗА "МИС ТИШИНА" - 2010

Конкурсът се организира всяка година и по регламент победителката заминава за участие в световния конкурс за красота „Мис Свят Тишина”,


където представлява не само Съюза на глухите в България, но и родината си. До 2008 г. домакин и организатор на тази изключително популярна национална съюзна проява бе районната организация на глухите в Пловдив. Миналата година балът се състоя във Варна, а тази – в прекрасния Плевен.
НОВИ МОМЕНТИ В ЗАКОНА ЗА ИНТЕГРАЦИЯ НА ХОРАТА С УВРЕЖДАНИЯ

В Държавен вестник, бр. 24 от 26.03.2010 г. беше публикувано изменение на Закона за интеграция на хората с увреждания. Някои от новите разпоредби влязоха в сила. Други ще започнат да действат от 01.01.2011 г. С изменението се завишава ролята на  социалната оценка, извършвана върху основа на медицинската експертиза. Чрез нея се установяват потребностите и възможностите за рехабилитация, възможностите за обучение, за трудова заетост и професионална реализация, потребностите от социални услуги и възможностите за социално включване. 

Още една детска градина в Плевен е газифицирана

Седмична обединена детска градина (СОДГ) “Теменуга” е петото детско заведение в Плевен от 2007 година досега което е вече газифицирано. С над 30% са предвидените икономии от газифицирането на СОДГ “Теменуга” в Плевен. Кметът Найден Зеленогорски зам. кметът д-р Валентин Матеев и представители на Общината участваха в тържеството по повод официалния старт на новите системи в детското заведение. Новите съоръжения са монтирани за малко повече от месец. Възложител на газификацията е Община Плевен, а изпълнител е “Технотерм”. На церемонията присъстваше Бисер Йорданов представител на “Форскомерс” подизпълнител на фирма “Технотерм”. Подменен е старият котел с нов чугунен който е и много по икономичен. Новият котел е на газ и затова икономията ще е много по голяма в сравнение със стария, който е бил на нафта. Подменена е и бойлерната инсталация с много по нова. Монтирани са и соларни инсталации за слънчева енергия за затопляне на водата. Стойността на новата инсталация е 70 хиляди лева. Надяваме се новите като технология соларни инсталации да стават все по често част от бита на децата в детските градини и училищата в Плевен. “Теменуга” е третото детско заведение с такава соларна инсталация в града. В детска градина “Теменуга” се отглеждат и възпитават 120 деца част от тях са седмично пребиваващи в градината. В това детско заведение има и деца със специални образователни потребности. Децата, които имат нужда от рехабилитация, могат да получат нужните грижи и внимание, тъй като градината е специална и в Плевен няма друго детско заведение в което да работят такива педагози. Четирима са специалистите в детското заведение, които провеждат рехабилитация на децата с увредени слух, говор, с изоставане в нервно-психическото си развитие, с детска церебрална парализа. Необходимо е също да се поднови и апаратурата за рехабилитация на децата с увреден слух, тъй като тя физически е много стара, на около 20 години и също е вече морално остаряла. Повече от 40 деца в “Теменуга” са със специални образователни потребности.

Създаването на Национална стратегия за закрила и социална интеграция на децата с увреждания в България е продиктувано от необходимостта да се гарантира спазването на техните права в съответствие с Конвенцията на ООН за правата на детето, Закона за закрила на детето, Стандартните правила на ООН за равнопоставеност и равни шансове за хората с увреждания и с други основополагащи международни документи за правата на хората с увреждания.

Националната стратегия за закрила и социална интеграция на децата с увреждания е изградена изцяло върху правата на децата, в това число и на децата с увреждания, залегнали в Конвенцията на ООН за правата на детето, а именно:

Право на детето с увреждане на пълноценен, самостоятелен и достоен живот.

Право на детето с увреждане да бъде информирано и да изразява мнение по всички въпроси, които го засягат. 

Безусловен достъп до здравеопазване, медицинска и социална рехабилитация.

Право на отдих и културни и спортни занимания, духовно и личностно усъвършенстване. 

Право на специална подкрепа и грижи, способстващи за максималното развитие на заложбите на детето с увреждане. 

Право на гарантирана и съобразена с финансовото състояние на родителите на дете с увреждане помощ, насочена към задоволяване на неговите нужди.

Право на детето с увреждане да бъде отглеждано в семейна среда.

При изпълнението на стратегията ангажираните институции се ръководят от основния принцип на Конвенцията за правата на детето - осигуряване по най-добър начин на интересите на детето с увреждане.
Таксата за обработка на рецепти на 300 безплатни лекарства се заплаща от пациентите

Триста са препаратите, които касата заплаща напълно. В момента тя плаща на аптеките по 1 лв. за обработка на 100% безплатните  лекарства, а фармацевтите нямат право да начисляват надценки заради преразходите в бюджета за медикаменти. Пациентите предложиха те да поемат тази сума вместо касата, като така НЗОК ще пести по 450 000 лв. месечно. Освен това таксата ще спира пациентите да не се презапасяват с лекарства. Още не е ясно обаче дали сумата за тях ще е също 1 лв. Възможно е да бъде и  2.40 лв. Предложението още не е гласувано от надзорния съвет на НЗОК. Идеята е то да важи само до края на тази година. За  останалите 757 лекарства, които се поемат само частично от НЗОК, пациентите няма да плащат за обработка на рецептата. 100%  поетите от касата лекарства са основно за диабет, астма, множествена склероза, хепатит, бъбречна недостатъчност. Най-масовите  препарати - за сърдечно-съдови болести, се доплащат от пациентите и за тях аптеките имат надценки, затова и не се налага да  се плаща за обработка.

От началото на годината преразходът за лекарства на касата е между 4 и 6 млн. лв. месечно. Това наложи и серия мерки, сред които е и прехвърлянето на такса рецепта към пациентите. Част от производителите са съгласни да дават 5% отстъпка на касата.  Ако на това се съгласят всички фирми, с които работи НЗОК, касата ще пести по 1.2 млн. лв. на месец.

Паралелно с мерките обаче правителството внесе в парламента поправки в закона за лекарствата, според които касата вече  няма да плаща медикаменти на най-ниските в ЕС цени. Вместо това производителите ще имат право да предлагат цена, средноаритметична на двете най-ниски стойности с ЕС, т.е. малко по-висока, отколкото в момента.

От няколко седмици е активен новият портал на здравната каса. Той е на стария адрес на касата - nhif.bg. През него за пръв  път пациентите могат да проверят собствените си здравни досиета, а лекарите - да се отчитат онлайн към касата. И двете услуги са достъпни само срещу електронен подпис, който повечето пациенти нямат. През портала може да се проверява и здравноосигурителният статус. В здравното досие има данни на пациента - кога и на какви прегледи е ходил, лежал ли е в болница и за какво, какви лекарства са му изписани, кога е сменял личния си лекар, има ли европейска здравна карта. За сега данните са за 2 години назад, но постепенно в досието ще се вкарват и по-стари, уверяват от касата. Въпреки че допреди година от НЗОК твърдяха, че достъпът до досието ще е с ЕГН и код, издаван от касата, впоследствие оттам са решили, че единствено електронният подпис е достатъчно сигурна защита срещу проникване в подобни лични данни. Когато някога осигурените имат  електронни здравни карти, те ще могат да влизат в досиетата си с тях. Обществената поръчка за разработката на досиета е спечелена от "Технологика", а цената е 1.3 млн. лв. Порталът е дело на "Сиенсис" срещу 450 000 лв.

Предстоят разговори с представителите на банковата общност за въвеждане на облекчение в стойността на банковите такси за преводи - специално за хора с трайно намалена работоспособност или със степен на увреждане.

Летните горещини

За да избегнем вредите от жегите, не трябва да излизаме в най-горещите часове от деня - времето между 11 и 17 часа, но ако все пак сме решили да се разхождаме, това трябва да става в хладните, сенчести паркове или градини. За да се чувстваме добре през летните жеги, трябва да приемаме много течности, добре е да се избягват прекалено сладките и газираните напитки, водата, която пием, не трябва да е много студена, а алкохолът, дори и в малки количества, не е препоръчителен. Добре е да се консумират повече пресни плодове и зеленчуци и да се избягват тежките, мазните и много сладките храни, също така преяждането не е никак от полза, особено вечер. Дрехите, които обличаме, трябва да са светли, леки, от естествени материи, по възможност да са широки. Ако работата ни е такава, че няма как да не стоим на открито, задължително трябва да носим шапка, светли дрехи с дълги ръкави и крачоли, да използваме слънцезащитен крем, да поемаме повече течности. Добре е слънчевите очила да са с UV-защита и винаги, когато можем, да си почиваме на сянка.

Всички знаем, че ултравиолетовите лъчи са вредни. Те са част от слънчевата светлина и вредят на очите и кожата, могат да проникнат в организма и да променят структурата на кожните клетки, има връзка между вредните лъчи и някои очни заболявания. Слънцезащитният крем пази от изгаряне и ултравиолетовите лъчи, които може да доведат до преждевременно стареене и развитие на рак на кожата, но използването му не е повод да се седи дълго време на слънце. Защитният крем трябва да е с фактор най-малко 15. Хората, които прекарват повече време на открито през летните дни, трябва да използват крем с по-висок фактор на защита - 30 и повече. Продължителното излагане на слънце е опасно не само заради кожните изгаряния - слънчевият и топлинният удар също са следствие от непредпазване от жегите. Разликата между топлинен и слънчев удар е в това, че топлинният удар може да се получи и когато не стоим на слънце. Причина за него може да е много топлото задушно време или работа в топли и влажни помещения, където не се проветрява достатъчно. Когато условията са такива, се затруднява отделянето на топлина от организма към околната среда. Рискът в такива условия се увеличава при употреба на алкохол, носене на дебели дрехи, наличие на високо кръвно, сърдечно-съдово заболяване и затлъстяване. Признаците на топлинен и слънчев удар са сходни - главоболие, обилно изпотяване, зачервяване на лицето, ускорено и затруднено дишане, отпадналост, гадене или повръщане, бучене в ушите и световъртеж. Първото нещо, което трябва да се направи в такъв случай, е да се потърси незабавно медицинска помощ, дори увреждането да не е толкова тежко. Пострадалият трябва да се пренесе на хладно, проветриво, сенчесто място, дрехите му да се разхлабят, да се напръска с вода и да се поставят студени кърпички на челото му, ако състоянието му позволява, трябва да пие обилно вода. На пострадалия трябва да се окаже бърза медицинска помощ. Трябва да се знае, че такова състояние не е за пренебрегване, защото при по-тежко засегнатите, ако не се предприемат навреме необходимите мерки, може да се стигне до фатален край. Пострадалият трябва да е в легнало положение, докато се стигне до медицинско заведение.

Нестинари осветяват с обредите си "Нощ в музея" в Плевен

Изкуството на нестинарите и техните необикновени възможности да танцуват върху жарава - това е  акцента на тазгодишната програма на "Нощ в музея", която се проведе на 14 май в Регионалния исторически музей в Плевен. Събитието тази година е посветено на 740 години от споменаването на Плевен в историческия летопис.

Нощта на музея се проведе в две части. Първата част представлява показване на нови изложби в експозиционните зали на музея. Втората част е посветена на фолклорните танци и български народни обичаи. Шествие от танцови състави и кукери дефилира от

Драматичния театър и продължи до двора на Историческия музей. Вечерта ръководството на Плевенския музей бе приготвило невероятна програма, която включва зрелищното танцуване върху жарава. Господарите на огъня от Странджанско ни показаха автентичния обред.

Предстои масова подмяна на топломери

Над 1,35 млн. топломери трябва да бъдат сменени в близките години, тъй като 10-годишният гаранционен срок на повечето прибори вече изтича.

Макар че споменът за голямото купуване на уредите за радиаторите през 2002 г. е още пресен, се оказва, че батерийките на топломерите не надскачат този срок и още по-лошо - не подлежат на подмяна (повечето). Затова смяната на електронните прибори е на път да се превърне в битка за клиенти между фирмите посредници. Вариантите за подмяна са два - по-евтиният е да се подновят старите топломери с нови от същия тип.

По-модерният вариант е да се закупи уред с радио-отчитане. С него отпада задължението да се осигурява достъп на инкасатор до дома за засичане на показанието на топломера след края на сезона. През тази година поне 18 хил. собственици на жилища ще трябва да платят за нови топломери за радиаторите си, тъй като има опасност старите им да изгаснат следващата зима. При нередовен уред топлинният счетоводител е длъжен да начисли максимално потребление, което на практика ощетява потребителя. С новия уред може да се смени и обслужващия топлинен счетоводител, ако хората не са доволни от услугите му през годината или от цената, която са плащали.

